 1  Festum sancti Dyonisii martyris cum duabus missis celebretur per Ordinem universum. Conversi tamen propter hoc a labore non cessabunt.  2  Commemoratio sancti Servatii episcopi et confessoris festo die ipsius, videlicet tertio idus Maii fiat per Ordinem universum. Collecta : *Deus qui conspicis…*  3  In elevatione hostiae salutaris, consecratione peracta, hostia aliquantulum elevetur, ut videri possit.  4  Liceat monachis qui benedictionem viae accipiunt, si necesse fuerit, ante evangelium celebrare.  5  Propter collationes illicitas de medio tollendas, statuitur ut quando monachi causa solatii ad colloquium ab ordinis custode vocantur, illud colloquium sit de sanctorum miraculis, de verbis aedificatoriis, et de his quae pertinent ad salutem animarum, exclusis detractionibus, contentionibus et aliis vanitatibus. Hoc ipsum abbates conservent, ubicumque convenerint nisi de suis necessitatibus loquantur, et adiicitur praesenti statuto ne servitores inter se coram infirmario colloquantur.  6  Antiqua sententia de carnibus extra infirmitoria non comedendis, in navibus, et in omnibus aliis locis firmiter observetur. Adiungitur huic sententiae quod nec episcopis, nec aliis personis, infra septa abbatiae, nec in domibus contiguis carnes aliquatenus ministrentur, vel comedere permittantur, nisi graviter infirmentur.  7  Cum episcopi et praelati ad domos Ordinis veniunt, secundum possibilitatem domorum honeste excipiantur, hoc proviso, quod familiae eorum, si forte secum detulerint aliqua victualia, nulla eis propter hoc pecunia refundatur.  8  Statuitur ut abbates et monachi semel ad minus in hebdomada confiteantur, si copiam habeant confitendi. Hoc idem praecipitur de conversis, qui in abbatia morantur. Conversi vero qui in grangiis morantur, quoties eis tenebitur capitulum, confiteantur.  9  De admittendis hospitibus vel non admittendis, sententia septimae distinctionis, quae sic incipit : Quoniam manifestum est, inviolabiliter observetur. Abbas transgressor huius constitutionis veniam petat in Capitulo generali.  10  Conversi qui cum principibus et baronibus habitant revocentur, nisi ibi fuerint de licentia Capituli generalis.  11  Praecipitur ne aliquis de cetero de Ordine nostro recipiat in custodia sua munitiones aliquas vel castella.  12  Duo procuratores in Curia pro toto Ordine annis singulis habeantur, et constitutio istius anni abbati Casemarii est commissa.  13  Scribatur amicis Ordinis in Curia ex parte Capituli generalis ut ipsi suggerant domino Papae loco et tempore opportuno, ut quando scripserit abbatibus Ordinis pro aliquo in Ordine admittendo, talem mittat personam, quae sit idonea recipi secundum Ordinis instituta.  14  Petitio illustris regis Angliae de anniversario ipsius post eius obitum faciendo per Ordinem universum, exauditur.  15  Petitioni domini Cistercii conceditur ut pro Hildephonso illustri rege Castellae bonae memoriae et regina uxore ipsius anniversarium una die simul celebretur per universum Ordinem in octava sancti Michaelis.  16  Dux Austriae reginae Berengariae anniversario societur.  17  Petitio domini Lausannensis de celebranda una missa pro eo per Ordinem universum a singulis sacerdotibus post eius obitum exauditur.  18  Abbatibus de Jubino et de Bello monte conceditur ut de septennio in septennium veniant ad Capitulum generale, et novitii ipsarum domorum possunt duci, completo anno probationis causa benedicendi de domo in domum, facta prius in domo propria solemni renuntiatione.  19  Abbatiae Saltus Alborum conceditur ut habeat annorum gradum in Ordine quadraginta.  20  Quaestio prioratus inter abbatem de Waverleia et abbatem de Furnesio per provisionem domini Cisterciensis deciditur, ut de Furnesio habeat prioratum in tota generatione Eleemosynae in Anglia, et in generatione Saviniaci in Anglia tantum ; abbas autem de Waverleia habeat prioratum ubique alias tam in congregationibus abbatum quae fuerint per Angliam, quam alias per Ordinem universum.  21  Litterae domini Papae pro negotio Hybernensium Ordinis nostri directae legantur in omnibus capitulis abbatiarum Hyberniae et diligenter originalia conserventur.  22  Abbas de Tela qui ministravit carnes cuidam saeculari personae infra terminos abbatiae, sex diebus sit in levi culpa et tribus sextis feriis in pane et aqua.  23  De monialibus de Moleges quae deferunt vela alba et garnachias et nutriunt crines longos, praecipitur ut ordinate se habeant, vel ab Ordine abscindantur. Idem praecipitur de monialibus Sancti Pontii, et filiabus suis, et hoc committitur visitatoribus earumdem.  24  Frater Guillemus Formõs conversus domus Bonaecumbae propter manifestos excessus suos a domo emissus propria, ad remotiorem domum per abbates de Domo Dei super Carrum et de Albis petris mittatur, non reversurus nisi per Capitulum generale ; qui abbates quam citius potuerint ad partes illas personaliter accedentes, si rebellis fuerit, excommunicent eum auctoritate Capituli generalis ; praecipitur insuper eisdem abbatibus ut ad domum Bonaecumbae patre abbate vocato personaliter accedentes, inquirant de statu domus eiusdem, et si quos excessus invenerint corrigant auctoritate Capituli generalis ; praeterea de querela quam dictus abbas Bonaecumbae proposuit adversus abbatem Bonaevallis Ruthenensis dioecesis diligenter inquirant et renuntient quod invenerint Capitulo generali.  25  De expensis quas petunt visitatores Calabriae, Apuliae, Siciliae, committitur abbatibus Casemarii et Fossaenovae ut ipsi faciant eas restitui a domibus visitatis.  26  Abbas de Renebi qui debuit renuntiare Capitulo utrum abbas de Valle Florida complesset sententiam Capituli generalis et non renuntiaverit, tribus diebus sit in levi culpa, uno eorum in pane et aqua. Abbas de Parcolude hoc ei denuntiet.  27  Abbatia Sancti Spiritus in Calabria, redacta in grangiam per visitatores Capituli generalis, transferatur ad locum qui dicitur Sancta Maria de Coronata collatum a domino Papa et ille locus prior maneat grangia abbatiae transaltae cum omnibus bonis suis, et eadem abbatia cum omnibus pertinentiis suis subsit abbatiae de Ferraria sicut prius.  28  Translatio abbatiae Galesii facta per visitatores Capituli ad locum qui dicitur S. Symon approbatur.  29  Ob gratiam et reverentiam domini P[etri] Capuani cardinalis, inspecta confirmatione domini Papae, Canonica de Almaphia restituitur in abbatia et praecipitur patri abbati ut tot mittat monachos ibidem et tales quod possint servare Ordinis instituta.  30  De abbatia Roqueamatoris praecipitur patri abbati de Nucarra quatenus illuc mittat duodenarium numerum monachorum infra sequentem dominicam Palmarum, procreans ibi abbatem ; quod si non fecerit, hoc idem praecipitur abbati de Mathina in sequens festum sancti Joannis Baptistae faciendum. Quod si forte abbas de Mathina non fecerit infra terminum supradictum, hoc idem abbati Casaemaris infra sequens Capitulum praecipitur faciendum ; ita tamen quod abbatia Roqueamatoris perpetuo sit filia illius abbatis qui prius praedictum numerum monachorum illuc duxerit transmittandum.  31  Quia generatio Mathinae circa correctionem filiarum suarum diu se habuit negligenter, imo et vitiose, nec etiam spes reformationis sit aliqua per eamdem statuitur, ut abbatia Sancti Spiritus de Panorma subsit de cetero immediate tanquam filia matri abbatiae Casaemarii ; abbatia vero Rocadiae remaneat in eo statu in quo erat ante adventum visitatorum Capituli generalis.  32  Super negotio de Jubino scribatur supplicando domino Papae et patriarchae Antiocheno.  33  Quoniam abbas et monachi de Berola in redditione castrorum per pusillanimitatem graviter deliquerunt, cum pro iustitia debuissent usque ad sanguinem restitisse, praecipitur quod abbas per annum extra stallum suum maneat et sex diebus sit in levi culpa, et tam idem quam totus conventus duobus eorum in pane et aqua. Monachi vero qui tunc erant vel modo sunt officiales tribus sextis feriis sint in pane et aqua.  34  Praecipitur de Camberona et de Laude abbatibus ut ad abbatiam monialium de Fortenella personaliter accedentes iniungant abbatissae firmiter ex parte Capituli ut moniales quas miserat ad abbatiam construendam revocet sine mora et ab aedificatione desistat, alioquin excommunicentur auctoritate Capituli generalis ; sub eadem forma committitur abbati Villariensi de abbatia de Brenia.  35  De aedificanda abbatia Paradisi committitur abbatibus de Colbas et de Lugna ut ad locum inspiciendum accedant et si viderint expedire, introducendi ibidem conventum habeant potestatem.  36  Abbas Belliloci Ruthenensis dioecesis, qui anno praeterito non venit ad Capitulum generale, agat poenitentiam in diffinitionibus constitutam. Similiter faciat abbas de Stit.  37  Ad mandatum domini Papae conceditur ut abbatia Camerae Sanctae Mariae Ordini societur et per abbatem de Alna visitetur.  38  Conceditur abbati de Oubrulluc ut in festo sancti Henrici missa in conventu domus annis singulis celebretur.  39  Conceditur Eurebacensi abbati ut ad consilium inspectorum videlicet abbatum Loci Sanctae Mariae et Vallis Sancti Petri statim mittat conventum ad locum qui dicitur Ageona, si viderint expedire.  40  Conceditur domino Cistercii ut scribat nomine Capituli generalis pro negotio de Polongeio, quomodo et eo modo quo viderit expedire, ita tamen quod Ordo propter istud negotium non gravetur expensis.  41  Factum abbatiae Laurisiẽn committitur abbatibus de Villerio, de Novo castro, Maceriarum, ut ipsi videlicet inquirant fundamentum et processum facti et instrumentorum tenorem et rationes et omnia quae ad factum huiusmodi spectant, nulla innovatione vel immutatione interim facta. Hoc etiam inhibetur ne aliqui de Ordine supplicando vel rogando vel quocumque modo procurando se intromittant de hoc facto donec renuntiatum fuerit Capitulo generali.  42  Iniungitur abbatibus de Igniaco et Ursicampo et de Frigidomonte ut pro sopiendis dissentionibus et querelis quae sunt inter Ordinem nostrum et Ordinem Praemonstratensium, abbati Praemonstratensi diem et locum competentem assignent ad quem utraque pars debeat convenire.  43  Petitio abbatis Lucellensis de possessionibus emendis ad abbatiam construendam, committitur patri abbati et abbati Clarifontis, qui locum diligenter inspiciant et de monachis mittendis faciant quod viderint expedire.  44  Querela inter abbates de Port et de Ruoc de abbatia construenda committitur abbatibus Olberluc et de Cenna qui eam diligenter examinent et quid fecerint renuntient Capitulo generali.  45  Pro eo quod, sicut intelleximus, domus de Pelesio in Hungaria in visitationibus factis in ipsa, suos saepe redemit excessus per pecuniam, statuitur ut pater abbas ita se habeat ordinate de cetero in visitatione eiusdem domus, ne ipse depositionem incurrat ex hac causa, et domus ipsius ius maternitatis quod habet in illa domo amittat, et quia de excessibus illius domus multa enormia audivimus, iniungitur visitatoribus Claraevallis et Trium fontium quod inquirant et corrigant in domo de Pelesio, et domo de Pasto tam in capite quam in membris, quae viderint corrigenda auctoritate Capituli generalis et renuntient quae fecerint Capitulo generali.  46  De abbate de Thama qui arma pugili dicitur ministrasse, committitur abbati de Eleemosyna ut diligenter inquirat et auctoritate Capituli generalis corrigat et puniat secundum quod viderit expedire.  47  Abbati Sancti Stephani in Nemore conceditur quod revocet quamdam possessionem quae dicitur fuisse abbatiae ipsius, si tamen potuerit fieri sine mutuo contrahendo.  48  Super petitione episcopi Lealensis de fundanda abbatia nova, iniungitur abbatibus de Lugna et de Clara tumba ut locum et possessiones et cetera necessaria abbatiae inspiciant diligenter et renuntient quae invenerint sequenti Capitulo generali et habeant insuper potestatem introducendi illuc conventum, si ita viderint expedire.  49  Petitio ducis Carinthiae de abbatia fundanda committitur abbatibus de Runa et Cithi ut ad locum personaliter accedentes ipsum locum et cetera abbatiae necessaria diligenter inspiciant et habeant potestatem introducendi ibi conventum, si viderint expedire, renuntiantes quae fecerint Capitulo generali.  50  Abbates de Hybernia qui hoc anno debuerunt venire ad Capitulum et non venerunt, agant poenitentiam in Usibus constitutam et hoc eis denuntiet abbas de Portu Sanctae Mariae.  51  De abbate de Wellegri de quo dictum fuit in Capitulo generali quod frequenter Iudeos admisit ad mensam, iniungitur patri abbati adiunctis sibi abbatibus de Ruma et de Iutoria quatenus super hoc inquisitionem faciat diligentem et si ita invenerit ipsum absque retardatione deponat, et quid inde fecerit nuntiet Capitulo generali.  52  Quoniam inter abbatiam Sancti Thomae et abbatiam de Venetiis nimia vicinitas esse dignoscitur, iniungitur abbati de Valeriis quatenus easdem faciat moniales includi.  53  Quoniam de abbate de Wallegrada multa nuntiata sunt Capitulo generali, iniungitur abbati de Sancta Cruce in Austria ut assumptis secum duobus abbatibus inquirant super his diligenter et pro meritis ipsum corrigat et puniat auctoritate Capituli generalis, nuncians quid inde fecerit Capitulo generali.  54  De monachis de Ilda qui manus violentas iniecerunt in proprium abbatem et de ipso abbate, committitur patri et visitatoribus Claraevallis ut ipsi, auctoritate Capituli generalis, veritate plenius inquisita, tam de praedicta iniectione quam ipsius abbatis depositione emendent et corrigant quae fuerint corrigenda, praedictum, qui fuit abbas, si invenerint ipsum iniuste depositum restituentes et monachos pro meritis excessum acrius punientes, et quid inde fecerint nuntient Capitulo generali.  55  Capitulum generale ex petitione abbatis Portensis plenam fraternitatem confert Everhero militi eiusque uxori, liberis, nepotibus quia renuntiavit omni iuri, quod in bonis monasterii Portensis habere videbatur. 